Asukaskyselyn tulosten analysointi ja toimenpide-ehdotukset

# Osion 1 ja 2 vastaukset kertovat:

* Asukkaiden asumistottumuksista ja miten tärkeänä he pitävät energiankulutuksen hillitsemistä omassa arjessaan.
* Asukkaiden käsitystä siitä, miten koko taloyhtiön energiankulutus ja päätökset vaikuttavat vastikkeen muodostumiseen.

# Vastausjakauman mukaiset johtopäätökset:

**Kielteiset vastaukset (punaiset vastaukset):
Johtopäätökset:**Asukkaat eivät näe omaa rooliaan taloyhtiön energiakuluissa ja sitä kautta vastikkeen muodostumisessa.

Asukkaan eetos voi olla:
”*Olen satsannut taloyhtiöön maksamalla sovitun kauppahinnan. Yhtiövastikkeen täytyy riittää huoneiston ja kiinteistön kaikkiin kuluihin. Minulle riittää vähempikin, kunhan asumiskuluni eivät kasva. Energiavouhotus on täysin turhaa ja maksaa liikaa.*”

**Miten hallituksen kannattaa toimia?**
Ymmärryksen vahvistaminen on tärkeää, jotta kiinteistönpidon kustannukset on helpompi hyväksyä.

* Aloittakaa lisäämällä tiedostusta energiankulutuksen merkityksestä asumiskuluihin. Jakakaa Energiatehokkaan asumisen avaimet -opas tästä: linkki

**Epävarmat vastaukset (siniset vastaukset):
Johtopäätökset:**Asukkaat eivät ole tulleet ajatelleeksi, että heidän arkiset valintansa ja asumistottumuksensa vaikuttavat taloyhtiön vastikkeiden muodostumiseen.

Asukkaan eetos voi olla:
*”Olen satsannut taloyhtiöön maksamalla sovitun kauppahinnan. Yhtiövastikkeen täytyy riittää huoneiston ja kiinteistön arvon ja kunnon säilyttämiseen ennallaan. Luotan siihen, että hallitus hoitaa asioita oikein. Minun ei tarvitse osallistua asioista keskustelemiseen.​”*

**Miten hallituksen kannattaa toimia?**Kiinnittäkää lisää huomiota näihin asukkaisiin:

* Aloittakaa keskustelu tiekartan laatimisesta.
* Ilmoittakaa hallituksen jäsen HSY:n Ilmastoinfon energiaeksperttikurssille: www.hsy.ilmastoinfo.fi

**Myönteisesti suhtautuvat (vihreät vastaukset):
Johtopäätökset:**Asukkaat ymmärtävät, että heidän asumistottumuksensa vaikuttavat taloyhtiön vastikkeiden muodostumiseen.

Asukkaan eetos voi olla:
*”Ymmärrän, että en omista ostamaani asuntoa, mutta siihen liittyvät osakkeet kylläkin. Tiedän, että osakkeitteni arvo riippuu siitä, kuinka hyvin taloyhtiötä kokonaisuutena hoidetaan. Siten energiatehokkuudella, kiinteistön huoltamisella ja taloudenpidolla on suuri merkitys pitkällä aikavälillä osakkeiden arvoon. Arvostan vastikkeen kehityksen ennustettavuutta, ja haluan yhtiön suunnittelevan taloutta kiinteistön ja asukkaiden tarpeiden pohjalta.”*

**Miten hallituksen kannattaa toimia:**Heidän ideoitaan kannattaa kuunnella ja kannustaa osallistumaan taloyhtiössä käytävään keskusteluun entistä aktiivisemmin.

* Muistakaa liittää tiekartta osaksi taloyhtiön isännöitsijätodistuspakettia.
* Päivittäkää tiekarttaa ja huolehtikaa talon kehittämisestä jatkossakin.

# Osion 3 vastaukset kertovat:

* Millainen asenne asukkailla on taloyhtiön elinkaareen.
* Miten tärkeänä he pitävät kiinteistön kunnossapitoa.

# Vastausjakauman mukaiset johtopäätökset:

## **Kielteiset vastaukset (punaiset vastaukset): Johtopäätökset:**Asukkaat eivät näe, että kiinteistön kunnossapidossa tärkeintä on ennakoitavuus ja suunnitelmallinen ylläpito.

**Miten hallituksen kannattaa toimia:**
Viestikää, että ennakoiva kiinteistöstä huolehtiminen pitää heidän kotinsa turvallisena, terveellisenä ja taloudellisesti mahdollisena asua.

**Epävarmat vastaukset (siniset vastaukset):
Johtopäätökset:**Asukkaat eivät ole tulleet ajatelleeksi, miten tärkeässä roolissa kiinteistön kunnossapito on taloyhtiön arvon säilyttämisen ja hyvien asumisolojen kannalta.

**Miten hallituksen kannattaa toimia:**
Päivittäkää kuntoarvio ja PTS. Järjestäkää asukasilta sen käsittelyyn.

**Myönteisesti suhtautuvat (vihreät vastaukset):
Johtopäätökset:**Nämä asukkaat ymmärtävät, että kiinteistöön täytyy käyttää rahaa, jotta se säilyy turvallisena, terveellisenä ja taloudellisesti mahdollisena asua. He myös tietävät, että hyvin hoidettu kiinteistö on houkutteleva sijoituskohde.

**Miten hallituksen kannattaa toimia:**
Tässä yhtiössä voi olla mahdollisuuksia uusienkin ratkaisujen kokeiluun.